
נספח קונה לחוזה קבלן: הסעיפים שכדאי לדרוש
נספח קונה לחוזה מכר דירה מקבלן: נוסח לדוגמה
מסמך זה הוא דוגמה כללית בלבד ואינו מהווה ייעוץ משפטי. כל עסקה שונה; אין לחתום על מסמך משפטי ללא בדיקה של עורך דין. הוכן על ידי משרד עו״ד חיים פרטוש (מ״ר 63935) לצורכי הסבר בלבד.
נספח זה מצורף לחוזה המכר מיום [תאריך] בין [שם החברה המוכרת], ח.פ. [מספר] (להלן: "המוכר") לבין [שם הקונה], ת.ז. [ת.ז.] (להלן: "הקונה"), לגבי דירה מס׳ [מספר] בקומה [קומה] בבניין [מספר בניין] בפרויקט [שם הפרויקט], על מקרקעין הידועים כגוש [גוש] חלקה [חלקה] (להלן: "הדירה").
בכל מקרה של סתירה בין הוראות נספח זה לבין הוראות החוזה או נספחיו האחרים, יגברו הוראות נספח זה. אין באמור בנספח כדי לגרוע מזכות כלשהי של הקונה לפי חוק המכר (דירות), התשל״ג-1973, או לפי כל דין.
1. מועד מסירה ריאלי ופיצוי על איחור
1. 1.1 מועד המסירה של הדירה הוא [תאריך מדויק]. לא ייקבע "טווח" מסירה, ולא יינתנו למוכר ארכות נוספות מעבר למה שמאפשר החוק.
1. 1.2 מועדי הביניים בחוזה (השלמת שלד, הגשת בקשה לחיבור חשמל, קבלת אישור אכלוס) יתואמו למועד המסירה, ולא יוטלו על הקונה התחייבויות במועדים שאינם תלויים בו או שאינם ניתנים לביצוע.
1. 1.3 לא יעמיד המוכר את הדירה לרשות הקונה במועד, ישלם לקונה פיצוי ללא הוכחת נזק לפי סעיף 5א לחוק המכר (דירות), או לפי הסכום הקבוע בחוזה אם הוא גבוה יותר. הפיצוי ישולם בתום כל חודש של איחור.
1. 1.4 [לחוזה שנכרת ביום 7.7.2022 ואילך:] הצדדים מאשרים כי המוכר פטור מתשלום הפיצוי על איחור רק במקרים הקבועים בסעיף 5א(ג) לחוק המכר (דירות), וכל הגדרה רחבה יותר בחוזה של "כוח עליון" או "נסיבות שאינן בשליטת המוכר" לא תחול לעניין הפיצוי. עילות אחרות לדחיית המסירה יוגדרו באופן מצומצם. המוכר יודיע לקונה בכתב על כל עיכוב צפוי מיד כשנודע לו, עם פירוט הסיבה והקשר שלה לפרויקט הספציפי. מחסור כללי בעובדים, בחומרים או במימון אינו עילה לדחייה.
1. 1.5 היה האיחור ממושך מ-[מספר] חודשים, רשאי הקונה לבטל את החוזה ולקבל בחזרה את כל ששילם, בתוספת הפרשי הצמדה וריבית, וזאת בלי לגרוע מזכותו לפיצוי.
2. לוח תשלומים, אבטחת כספים ומשכנתא
1. 2.1 כל תשלום יבוצע רק באמצעות שובר מפנקס השוברים של הפרויקט, לחשבון הליווי.
1. 2.2 מעבר לסכום הראשון שהחוק מתיר לקבל בלי בטוחה, לא יקבל המוכר תשלום כלשהו אלא אם הקונה קיבל בטוחה לפי סעיף 2 לחוק המכר (דירות) (הבטחת השקעות של רוכשי דירות), התשל״ה-1974. הבטוחה המועדפת: ערבות בנקאית חוק מכר או פוליסת ביטוח. המוכר יוודא שהבנק המלווה מנפיק את הבטוחה תוך 14 ימי עסקים מכל תשלום, כקבוע בסעיף 3ב(ה) לחוק, ויעביר לקונה העתק ממנה.
1. 2.3 המוכר לא יחליף את הערבות בבטוחה אחרת (משכנתא, הערת אזהרה) לפני השלמת הבנייה ומסירת החזקה לקונה, ובכל מקרה רק בהתאם לסעיף 2א לחוק.
1. 2.4 לוח התשלומים יותאם להתקדמות הבנייה בפועל ולמועדי שחרור המשכנתא של הקונה. המוכר ימסור לקונה, תוך [מספר] ימים, מכתב החרגה מהבנק המלווה ואת כל המסמכים שהבנק של הקונה דורש.
1. 2.5 איחור של הבנק של הקונה בהעברת כספי משכנתא, שלא נגרם בשל הקונה, לא ייחשב הפרה של הקונה.
3. הצמדה למדד תשומות הבנייה (סעיף 5ג לחוק המכר (דירות))
1. 3.1 [לחוזה שנכרת ביום 7.7.2022 ואילך:] רק עד מחצית מכל תשלום תהיה צמודה למדד תשומות הבנייה למגורים, כפי שמפרסמת הלשכה המרכזית לסטטיסטיקה.
1. 3.2 תשלומים בשיעור 20% ממחיר הדירה, המשולמים במועד חתימת החוזה או לפני כל תשלום אחר, לא יהיו צמודים כלל.
1. 3.3 ההצמדה תיפסק במועד המסירה שנקבע בחוזה. איחור במסירה לא יגדיל את הפרשי ההצמדה שהקונה משלם, למעט איחור שהמוכר פטור בשלו מפיצוי לפי סעיף 5א(ג) לחוק (כגון איחור שנגרם בשל הקונה בלבד).
1. 3.4 מדד הבסיס יהיה [המדד הידוע ביום חתימת החוזה]. המוכר יצרף לכל דרישת תשלום חישוב מפורט של הפרשי ההצמדה.
4. מפרט, שינויים ודיירים
1. 4.1 המפרט המצורף לחוזה ערוך לפי הטופס שנקבע בצו לפי סעיף 3 לחוק המכר (דירות), וכל פרט בו מולא במדויק או סומן "לא רלוונטי".
1. 4.2 כל שינוי במפרט ייעשה רק במסמך שנחתם על ידי שני הצדדים (סעיף 2(ב) לחוק).
1. 4.3 המוכר לא ישנה את תכנון הדירה, שטחה, כיווניה או הרכוש המשותף הצמוד אליה, ולא יגיש בקשה לשינוי ההיתר שמשנה אותם, בלי הסכמת הקונה בכתב. שינוי שנדרש על פי דין יימסר לקונה בכתב מיד.
1. 4.4 זיכוי על פריטים שהקונה ויתר עליהם יהיה לפי מחירון הפריטים המתומחרים במפרט. שינויי דיירים יתומחרו מראש ובכתב, ולא יעכבו את מועד המסירה אלא בהסכמה.
1. 4.5 שטח הדירה יימדד לפי שיטת המדידה שבמפרט. סטייה מעבר ל-[אחוז]% תזכה את הקונה בהפחתה יחסית של המחיר.
5. חניה, מחסן והצמדות
1. 5.1 לדירה יוצמדו חניה מס׳ [מספר] ומחסן מס׳ [מספר] בשטח [מ״ר], כמסומן בתשריט המצורף לחוזה וחתום על ידי הצדדים.
1. 5.2 המוכר לא ישנה את מיקום החניה או המחסן ולא יצמיד אותם לדירה אחרת. ההצמדות יירשמו בצו רישום הבית המשותף כפי שסומנו בתשריט.
1. 5.3 שטחים שהמוכר מבקש להוציא מהרכוש המשותף (גגות, חצרות, חניות נוספות) יפורטו במפרט ובתשריט כבר במועד החתימה, כנדרש בסעיף 6 לחוק המכר (דירות).
6. רישום הזכויות
1. 6.1 המוכר ירשום את הבית כבית משותף ואת זכויות הקונה בלשכת רישום המקרקעין במועדים הקבועים בסעיף 6ב לחוק המכר (דירות), ויעדכן את הקונה בכתב על התקדמות הרישום אחת ל-[מספר] חודשים.
1. 6.2 עד הרישום תירשם לטובת הקונה הערת אזהרה, והמוכר ימציא אישור על רישומה תוך [מספר] ימים מהחתימה ומתשלום [סכום].
1. 6.3 עיכוב ברישום שנגרם בשל המוכר יזכה את הקונה ב-[פיצוי מוסכם / סעד שיוסכם].
7. שכר טרחת עורך הדין של המוכר והוצאות
1. 7.1 השתתפות הקונה בהוצאות המשפטיות של המוכר לא תעלה על התקרה שנקבעה בתקנות לפי סעיף 6ג לחוק המכר (דירות), ובכל מקרה לא תעלה על [סכום] בתוספת מע״מ, גם אם התקרה שבתקנות אינה חלה על הדירה בשל מחירה. התשלום ייעשה ישירות לעורך הדין כנגד חשבונית.
1. 7.2 הקונה לא יישא בכל תשלום נוסף עבור "טיפול", "פתיחת תיק", "ניהול" או רישום, מעבר למפורש בחוזה.
1. 7.3 הצדדים מאשרים כי עורך הדין של המוכר מייצג את המוכר בלבד, וכי לקונה עורך דין משלו: [שם עורך הדין של הקונה].
8. בדק, אחריות, ביטול והסבה
1. 8.1 אין בחוזה כדי לקצר את תקופות הבדק והאחריות שבחוק המכר (דירות) או את זכויות הקונה לגבי אי-התאמה.
1. 8.2 הפיצוי המוסכם בגין הפרה יהיה שווה לשני הצדדים, ולא יוטל על הקונה פיצוי בשל איחור קצר בתשלום שתוקן תוך [מספר] ימים מהתראה בכתב.
1. 8.3 הקונה רשאי להסב את זכויותיו לפני המסירה בכפוף להודעה למוכר, ודמי הטיפול להסבה לא יעלו על [סכום].
9. התשלום האחרון ותנאי המסירה
1. 9.1 התשלום האחרון על חשבון המחיר (בשיעור של [אחוז]% לפחות) ישולם רק לאחר שהמוכר המציא לקונה העתק של אישור אכלוס (טופס 4) לבניין, ושהדירה חוברה בפועל לרשתות החשמל, המים, הגז והביוב.
1. 9.2 המוכר ימציא לקונה העתק של תעודת הגמר לבניין מיד עם קבלתה.
1. 9.3 לא יידרש הקונה לקבל את החזקה בדירה לפני שהתקיימו התנאים שבסעיף 9.1.
10. מסים, היטלים ותשלומי חובה
1. 10.1 המוכר יישא במס השבח, בהיטלי ההשבחה, בהיטלי הפיתוח ובאגרות הבנייה, וכן בהוצאות החיבור של הבניין והדירה לרשתות החשמל, המים, הגז והביוב, ככל שאלה חלים עד מועד המסירה.
1. 10.2 הקונה יישא במס הרכישה בלבד, ובתשלומי החובה השוטפים על הדירה (ארנונה, מים, ועד בית) מיום מסירת החזקה בפועל.
1. 10.3 כל תשלום שהמוכר מבקש לגבות מהקונה בנוסף למחיר יפורט בחוזה בסכום ובמהותו, ולא ייגבה תשלום שלא פורט כך.
11. ניהול הבית המשותף ושעבודים
1. 11.1 המוכר יפעל למסירת ניהול הבית המשותף לנציגות שתיבחר על ידי בעלי הדירות, ויעביר לנציגות את יתרת דמי ההקמה או הכספים שנגבו לטובת הוועד, בצירוף פירוט השימוש בהם.
1. 11.2 המוכר לא ימשכן, לא ישעבד ולא יעביר לצד שלישי את זכויותיו במקרקעין או בדירה, למעט השעבוד לטובת הבנק המלווה במסגרת הליווי הפיננסי, שממנו תוחרג הדירה במכתב החרגה שיימסר לקונה.
1. 11.3 המוכר ימסור לקונה את הדירה כשהיא נקייה מכל שעבוד, עיקול או זכות של צד שלישי, למעט השעבוד לטובת הבנק המלווה שיוסר עם רישום הזכויות.
חתימות
המוכר: ____________ הקונה: ____________ תאריך: [תאריך]
partouche-law.com | עו״ד חיים פרטוש, מ״ר 63935 | 077-805-4838  |  עמוד  מתוך 
image1.png




